Polisieman gewond, 2 ‘renosterstropers’ doodgeskietArgieffoto: Susan Scott ŉ Beampte verbonde aan ŉ spesiale taakspan van die polisie is die afgelope naweek gewond tydens ŉ intelligensiegedrewe poging wat die lewe van twee vermeende renosterstropers geëis het. Brig. Vishnu Naidoo, nasionale polisiewoordvoerder, het Maandag gesê die voorval het Saterdag omstreeks 21:00 in die Loskop-natuurreservaat, noord van Middelburg in Mpumalanga, plaasgevind. “Beamptes van die spesiale taakspan en veediefstaleenheid het op inligting gereageer en twee verdagtes in die reservaat opgespoor toe daar op die polisie begin skiet is. ŉ Skietgeveg het uitgebreek waartydens die beampte in die been geskiet is. Die twee verdagtes is noodlottig gewond,” het Naidoo gesê. Die polisie het op ŉ geweer met ŉ knaldemper beslag gelê. Naidoo het die spanne wat by Saterdagaand se poging betrokke was, geloof en gesê hulle stel hul eie lewe in gevaar om lewens en eiendom te beskerm. “Suid-Afrika gaan die afgelope paar jaar gebuk onder renosterstropery. Die gruwelike dade duur voort ondanks stropers wat hul lewe verloor, in hegtenis geneem en swaar gevonnis word. Verskeie polisie-eenhede het hul onwrikbare toewyding belowe om stropery voortdurend te bekamp,” het Naidoo bygevoeg.